MT Il-Ġurnal Uffiċjali tal-Unjoni Ewropea C 424/46

Opinjoni tal-Kumitat Ekonomiku u Soċjali Ewropew dwar il-“Proposta għal Deċiżjoni tal-Parlament Ewropew u tal-Kunsill dwar l-istabbiliment u t-tħaddim ta' riżerva tal-istabbiltà tas-suq għall-iskema ta' negozjar tal-emmissjonijiet tal-gassijiet serra tal-Unjoni u li temenda d-Direttiva 2003/87/KE”

COM(2014) 20 final — 2014/0011 (COD)

2014/C 424/07

Relatur: is-Sur Pezzini

Nhar is-6 ta' Frar, it-13 ta’ Frar u t-22 ta' Jannar 2014, il-Parlament Ewropew, il-Kunsill u l-Kummissjoni Ewropea, rispettivament iddeċidew, b’konformità mal-Artikoli 192 u 304 tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali Ewropew dwar

il-Proposta għal Deċiżjoni tal-Parlament Ewropew u tal-Kunsill dwar l-istabbiliment u t-tħaddim ta' riżerva tal-istabbiltà tas-suq għall-iskema ta' negozjar tal-emmissjonijiet tal-gassijiet serra tal-Unjoni u li temenda d-Direttiva 2003/87/KE

COM(2014) 20 final.

Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-22 ta' Mejju 2014.

Matul l-499 sessjoni plenarja tiegħu li saret fl-4 u l-5 ta' Ġunju 2014 (seduta tal-4 ta’ Ġunju), il-Kumitat Ekonomiku u Soċjali Ewropew adotta din l-opinjoni b’167 vot favur, 2 voti kontra u 10 astensjonijiet.

1. Konklużjonijiet u rakkomandazzjonijiet

1.1 Il-Kumitat jaħseb li l-iskema tal-UE għall-iskambju ta' kwoti tal-emissjonijiet (UE ETS) hija strument essenzjali tal-politika tal-klima u tal-enerġija tal-UE, biex jonqsu l-emissjonijiet industrijali tal-UE, u għalhekk jappella għal riforma ġenwina tagħha li jkollha l-għan li tilħaq kemm l-objettivi tal-klima tal-UE għall-2020 u l-2030 kif ukoll is-salvagwardja tal-kompetittività industrijali tagħna u li jiġi evitat li jintilef l-investiment.

1.2 Il-KESE huwa favur il-proposta biex fl-2021 fil-bidu tal-perjodu li jmiss tal-iskema ETS tiġi stabbilita riżerva tal-istabbiltà tas-suq għall-ETS, biex permezz ta' din il-miżuri tiġi indirizzata l-problema tal-volatilità tal-prezzijiet tal-ETS wara l-2020.

1.3 Il-KESE jinnota li l-Kunsill Ewropew tal-21 ta' Marzu 2014 talab għal miżuri partikolari għall-kumpens sħiħ tal-ispejjeż diretti u indirietti li jinħolqu mill-politiki tal-klima tal-UE, għas-setturi esposti għal kompetizzjoni globali, sakemm ma jintlaħaqx ftehim internazzjonali dinji dwar il-klima li joħloq kundizzjonijiet indaqs, fil-livell dinji, għall-industrija Ewropea.

1.4 Il-KESE jitlob biex ikun hemm: — mekkaniżmi ta' regolamentazzjoni awtomatika definiti minn qabel bil-kapaċità li jirreżistu għal xokkijiet kbar mingħajr marġini għal diskrezzjoni jew interferenza; — trasparenza, prevedibbiltà u sempliċità sistematika; — spejjeż ta' tranżizzjoni limitati; — prospetti ta' investiment prevedibbli; — ċertezza ta' objettivi stabbli fit-tul; — l-użu tal-profitti mill-irkanti biex jiġu appoġġjati negozji matul it-tranżizzjoni lejn ekonomija b'livelli baxxi ta' karbonju u l-iżvilupp u l-applikazzjoni ta' teknoloġiji nodfa; — miżuri ta' appoġġ adatti u innovattivi għal setturi tal-manifattura li jużaw l-enerġija b'mod intensiv; — ċarezza strateġika ikbar fil-livell Ewropew u dinji.

1.5 Fil-fehma tal-Kumitat, l-iskema għall-iskambju ta' kwoti tal-emissjonijiet taġixxi ma' politiki oħra Ewropej u nazzjonali fil-qasam tal-ambjent, il-klima, l-enerġija u l-iżvilupp industrijali u b'hekk għandhom jiġu koordinati iżjed mill-qrib sabiex joħolqu impatt pożittiv: għalhekk il-KESE jappella biex ir-reviżjoni tas-sistema titqies f'assoċjazzjonijiet iktar mill-qrib mar-regoli l-oħra li jaffettwaw l-emissjonijiet ta' gassijiet b'effett ta' serra u l-ispejjeż tal-enerġija għal finijiet industrijali.

1.6 Il-KESE jenfasizza li l-ETS trid tissaħħaħ mhux biss bħala strument biex jiġu ottimizzati l-ispejjeż u tiġi promossa l-effiċjenza enerġetika fis-setturi kollha, iżda wkoll bħala għodda biex tiżdied is-sensibilizzazzjoni tal-opinjoni pubblika sabiex jiġu: — preferuti prodotti u servizzi b'użu baxx tal-karbonju; — appoġġjati l-investimenti fl-infrastruttura; — promossi t-taħriġ u l-bini tal-kapaċità f'setturi li huma punti essenzjali għall-irkupru tal-valur ekonomiku tas-settur tal-manifattura fl-Ewropa.

1.7 Il-Kumitat jirrimarka li l-industrija hija impenjata b'mod kostanti fi proċess kontinwu ta' innovazzjoni sabiex jitnaqqas il-konsum tal-enerġija u tiżdied l-effiċjenza enerġetika, għalkemm jidher ċar li d-distorsjonijiet tas-suq tal-ETS, bi tnaqqis eċċessiv fil-prezz tal-karbonju, jistgħu jfissru li jkun iżjed diffiċli biex tiġi xprunata l-innovazzjoni xjentifika u teknoloġika sostenibbli.

1.8 Il-KESE jaħseb li r-rwol tal-ETS tal-UE mill-2020-2030 m'għandux ikun biss li jiġi faċilitat tnaqqis ekonomikament vijabbli fil-karbonju għall-istallazzjonijiet u s-settur rilevanti, billi jsir investiment f'teknoloġiji b'użu baxx tal-karbonju, billi jintużaw sorsi tal-enerġija rinnovabbli u billi ssir azzjoni fuq l-effiċjenza enerġetika, iżda wkoll biex jiġi promoss l-aċċess għal kumpens internazzjonali. Dan għandu jservi biex jiġu limitati l-emissjonijiet fis-suq dinji tal-karbonju, mhux l-inqas aħna u nersqu lejn il-Ftehim Globali dwar it-Tibdil fil-Klima tal-2015, u f'konformità mal-objettivi tal-iżvilupp sostenibbli, stabbiliti fl-Aġenda għal wara l-2015, relatati ma' approċċi integrati għall-iżvilupp, l-ugwaljanza u d-drittijiet tal-bniedem u biex titwettaq għal kollox is-sostenibilità ambjentali.

1.9 Il-Kumitat jaħseb li r-reviżjoni tal-ETS mill-2021, li tagħmel parti mill-qafas ġdid tal-2030 għall-klima u l-enerġija, għandha tkun marbuta mill-qrib mal-użu tal-programm Orizzont 2020 u l-koordinazzjoni ta' programmi nazzjonali, sabiex titħaffef it-tnedija mill-ġdid ta' innovazzjoni teknoloġika sostenibbli. L-għan għandu jkun li tiġi salvagwardjata l-kompetittività industrijali fl-Ewropa billi jiġu promossi żoni industrijali ġodda u li huma aħjar.

1.10 Il-KESE jinsab konvint dwar il-ħtieġa li s-suq tal-karbonju jsir iżjed stabbli, flessibbli u miftuħ għall-partijiet interessati kollha, fil-livell dinji, u għalhekk jitlob lill-Kummissjoni, lill-Parlament u lill-Kunsill biex ifasslu qafas iddettaljat u kkoordinat dwar l-azzjonijiet li għandhom jittieħdu sabiex jintlaħaq l-objettiv ta' sistema industrijali tal-manifattura kompetittiva u sostenibbli.

1.11 Il-KESE jenfasizza li l-politiki ta' dekarbonizzazzjoni jistgħu jżidu l-impjiegi u jħallu effetti pożittivi fuq it-tnaqqis tal-emissjonijiet u l-kwalità tal-arja. Jitlob ukoll li dawn il-fatturi jitqiesu fin-negozjati internazzjonali.

2. Introduzzjoni

2.1 L-iskema tal-UE għall-iskambju ta' kwoti tal-emissjonijiet għandha tkun strument ewleini effiċjenti għat-tnaqqis tal-emissjonijiet mill-produzzjoni tal-enerġija filwaqt li żżid l-effiċjenza fl-użu tal-enerġija tal-UE. Sabiex tkun effiċjenti mil-lat tal-ispejjeż trid issegwi l-loġika tas-suq, kapaċi tistimola l-prezzijiet tal-karbonju iżda wkoll irid ikollha effett pożittiv fuq l-investiment f'teknoloġiji b'emissjoni baxxa tal-karbonju u fuq l-iżvilupp ta' enerġija rinnovabbli u fuq iż-żieda fl-effiċjenza fl-użu tal-enerġija għal ekonomija tal-manifattura kompetittiva u konformi mal-objettivi tas-sostenibilità, li huma komuni mal-imsieħba ewlenin kollha, fil-livell dinji.

2.2 L-ETS bħalissa tistipola li l-kumpaniji meħtieġa jnaqqsu l-emissjonijiet tagħhom jingħataw krediti ekwivalenti għal emissjonijiet permessi f'tunnellati ta' CO2, fejn l-allokazzjoni tonqos kull sena (-1,74 %). Mill-2021, dan il-persentaġġ għandu jiżdied għal 2,2 %.

2.3 L-iskema tal-UE għall-iskambju ta' kwoti tal-emissjonijiet (ETS tal-UE) ipprovdiet mill-bidu nett li ġiet stabbilita prezz ta' referenza fuq livell tal-UE li ta' kuljum tmexxi d-deċiżjonijiet strateġiċi operattivi u ta' investiment bil-għan li jitnaqqsu l-emissjonijiet mis-setturi kollha tal-ekonomija Ewropea, li huma responsabbli għal madwar nofs l-emissjonijiet ta' gassijiet b'effett ta' serra tal-UE.

2.4 Madankollu, wara l-kriżi ekonomika kbira u t-tnaqqis sussegwenti fl-attività ekonomika, is-sistema ħolqot żbilanċ strutturali bejn il-provvista u d-domanda għal kwoti tal-ETS, biex b'hekk kien hemm madwar 2 biljun kwota żejda. Dan l-iżbilanċ jidher li se jibqa' għal aktar minn għaxar snin.

2.5 L-eċċess fis-suq wassal għal tnaqqis drastiku fil-prezzijiet fi ħdan l-iskema fl-UE, minn EUR 30/tunnellata ta' CO2 għal EUR 13.09/tunnellata fl-2010 u EUR 11.45/tunnellata fl-2011 biex jilħaq prezz globali medju tal-karbonju fl-2012 ta' madwar EUR 5.82/tunnellata.

2.6 F'ħafna pajjiżi Ewropej ġew żviluppati diversi inizjattivi, bħaċ-Ċertifikati Bojod u ċ-Ċertifikati Ħodor fl-Italja, bil-għan li l-emissjonijiet tal-karbonju jitnaqqsu permezz tal-iffrankar u l-effiċjenza (Ċertifikati Bojod) jew billi jiġi sostitwit bl-idrokarburi, bħall-enerġija primarja, b'sorsi rinnovabbli (Ċertifikati Ħodor) (1).

2.7 L-industrija hija involuta l-ħin kollu fi proċess kontinwu ta' innovazzjoni sabiex jitnaqqas il-konsum tal-enerġija u tiżdied l-effiċjenza enerġetika. Madankollu, jidher ċar li bi tnaqqis eċċessiv fil-prezz tal-karbonju, it-tisħiħ tal-innovazzjoni xjentifika u teknoloġika sostenibbli jista' jsir iżjed diffiċli.

2.8 Skont ir-regoli attwali li fuqhom hija msejsa l-ETS, il-provvista ta' kwoti tal-emissjonijiet għall-irkant hija stabbilita għal għadd ta' snin, mingħajr m'huma permessi aġġustamenti bħala rispons għal bidliet kbar fid-domanda. Dan iwassal għal żbilanċi li jdumu, b'impatti negattivi fuq l-innovazzjoni u l-investiment f'teknoloġiji ġodda u b'emissjonijiet baxxi tal-karbonju.

2.9 F'Diċembru 2013 il-Parlament Ewropew u l-Kunsill iddiskutew bidliet li għandhom isiru fil-mekkaniżmu tal-ETS u ddeċidew li jippermettu lill-Kummissjoni – f'każijiet eċċezzjonali u sabiex jiżguraw il-funzjonament tajjeb tas-suq sakemm jiġu adottati miżuri strutturali fit-tul – tipposponi, darba biss, il-bejgħ ta' massimu ta' 900 miljun kwota tal-karbonju, bl-istipular ta' skadenza ġdida għall-2020 minflok il-perjodu ta' tliet snin bejn l-2014 u l-2016.

2.10 Minkejja dan il-progress fuq medda qasira ta' żmien, l-UE għadha 'l bogħod milli ssolvi l-kwistjoni ta' eċċessi fit-tul.

2.11 Skont il-Kummissjoni, l-għażla li tiġi stabbilita riżerva tal-istabbiltà tas-suq li tibda topera fl-2021 – jiġifieri fir-raba' stadju – għandha tippermetti li jiġu inkorporati r-regoli attwali. Dan għandu jiżgura suq iżjed ibbilanċjat, bi prezzijiet tal-karbonju mmexxija iżjed mill-qrib minn tnaqqis tal-emissjonijiet fuq medda medja u fit-tul ta' żmien, u jipprovdi aspettattivi stabbli, iħeġġeġ investimenti f'użu baxx tal-karbonju u għandhom jibbenefikaw kumpaniji li għadhom soġġetti għal limitazzjonijiet kbar fuq l-użu intensiv tal-enerġija.

2.12 Ir-riżerva għandha tiftaħ it-triq għall-indirizzar tal-eċċess ta' kwoti ta' emissjonijiet li nġema' matul l-aħħar snin kif ukoll ittejjeb ir-reżiljenza tas-sistema għal xokkijiet kbar milli tibdel b'mod awtomatiku l-provvista ta' kwoti li jiġu rkantati.

2.13 Il-ħolqien ta' riżerva bħal din – forsi aħjar mill-posponiment (back-loading) li ġie miftiehem reċentement bid-deċiżjoni li jiġu rkantati 900 miljun kwota fl-2019-2020 – huwa appoġġjat minn firxa wiesgħa ta' partijiet interessati. Skont id-dispożizzjonijiet tal-leġislazzjoni proposta, ir-riżerva għandha topera kompletament skont regoli definiti minn qabel, mingħajr mal-Kummissjoni jew l-Istati Membri ikollhom iżjed diskrezzjoni fir-rigward tal-implimentazzjoni.

3. Sommarju tal-proposti tal-Kummissjoni

3.1 Il-Kummissjoni qed tipproponi li tistabbilixxi riżerva ta' stabbiltà tas-suq fil-bidu tal-perjodu li jmiss tal-ETS fl-2021. Ir-riżerva, flimkien mal-posponiment miftiehem reċentement tal-irkantar ta' 900 miljun kwosta sal-2019-2020, għandha tiftaħ it-triq għal: — l-indirizzar tal-eċċess ta' kwoti tal-emissjonijiet li nġema' fl-aħħar snin; — it-titjib tar-reżistenza tas-sistema għal xokkijiet kbar; — l-introduzzjoni ta' mekkaniżmi sabiex jiġu aġġustati awtomatikament il-kwoti li se jiġu rkantati.

3.2 Skont id-dispożizzjonijiet tal-leġislazzjoni proposta, il-mekkaniżmi ta' aġġustament awtomatiċi definiti minn qabel m'għandhom iħallu l-ebda diskrezzjoni għall-Kummissjoni jew l-Istati Membri fir-rigward tal-implimentazzjoni tagħhom.

3.3 Il-proposta għall-ETS mill-2021 tagħmel parti mill-qafas ġdid tal-2030 għall-klima u l-enerġija propost mill-Kummissjoni – li dwarha l-KESE qed ifassal Opinjoni wkoll – u tkopri għadd ta' aspetti. Dawn jinkludu tnaqqis ta' 40 % fl-emissjonijiet ta' gassijiet b'effett ta' serra meta mqabbla mal-1990; miri vinkolanti fil-livell tal-UE sabiex is-sehem ta' enerġija rinnovabbli jilħaq mill-inqas 27 %; politiki tal-enerġija iżjed ambizzjużi; metodu ta' governanza ġdid; u sensiela ta' indikaturi ġodda sabiex tiġi żgurata sistema tal-enerġija kompetittiva u sikura.

4. Kummenti ġenerali

4.1 Il-Kumitat minn dejjem kien “jappoġġja l-moviment lejn aktar bejgħ bl-irkant tal-kwoti. Il-bejgħ bl-irkant huwa konformi mal-prinċipju li min iniġġes iħallas, jevita l-gwadanni mhux previsti, jinċentiva u jiġġenera finanzi għall-investimenti f'installazzjonijiet u prodotti b'emissjonijiet baxxi tal-karbonju u jrawwem l-innovazzjoni” (2).

4.2 Il-KESE jaħseb li huwa kruċjali li tinżamm ETS b'saħħitha bħala l-bażi ta' politika tal-UE tal-klima u l-enerġija, li l-funzjonament tagħha m'għandux iwassal biex is-settur tal-manifattura jiċkien u jonqos u li jintilfu l-investimenti. Dan huwa possibbli permezz ta' sistema riformata ta' ġestjoni tas-suq tal-karbonju, li tista' taġixxi bħala għodda effikaċi għat-tnaqqis tal-emissjonijiet fl-industrija u setturi rilevanti oħra, jippromovi l-investiment f'teknoloġiji innovattivi b'emissjonijiet baxxi tal-karbonju, li huma kompetittivi fil-livell dinji.

4.3 Ħafna mill-miżuri fis-seħħ li jippromovu l-industrija fl-ambitu tas-sistema tal-ETS tal-UE se jkunu eliminati sal-2021 u l-assenjazzjoni b'xejn se titneħħa għal kollox fl-2027. Rigward it-tnaqqis tal-CO2, objettiv ġdid għall-2030 għas-setturi tal-ETS tal-UE jista' joħloq piżijiet żejda għall-industriji tal-UE.

4.4 Sakemm ftehim internazzjonali globali dwar it-tibdil fil-klima ma jistabbilixxix kundizzjonijiet ugwali fil-livell dinji għall-industrija, ETS tal-UE trid titfassal mill-ġdid b'mod li tikkumpensa bis-sħiħ għall-ispejjeż diretti u indiretti tat-tnaqqis tal-emissjonijiet tal-karbonju li jinbtu mill-politiki tal-klima tal-UE, għas-setturi esposti għall-kompetizzjoni globali. Dan l-approċċ huwa konformi mal-konklużjonijiet tal-Kunsill Ewropew tal-21 ta' Marzu 2013, li jipprevedi l-iżvilupp, għall-perjodu 2020-2030, ta' miżuri maħsuba biex jipprevjenu u jiżguraw is-sikurezza tal-programmazzjoni fuq medda twila ta' żmien għall-investimenti industrijali, sabiex tiġi żgurata l-kompetittività tal-industriji Ewropej b'użu intensiv ħafna tal-enerġija.

4.5 Fl-Opinjoni tiegħu dwar il-Pjan Direzzjonali 2050 għal ekonomija b'użu baxx ta' karbonju (3), il-KESE rrakkomanda li l-Kummissjoni “tressaq pakkett komprensiv ġdid ta’ miżuri li jservu ta’ inċentiv għall-investiment ġdid u kbir li hemm bżonn sabiex jinkisbu dawn il-miri ġodda” li għandhom isaħħu l-“Iskema Ewropea għall-Iskambju tal-Emissjonijiet bħala għodda għall-iffrankar tal-ispejjeż li tiggwida d-deċiżjonijiet ta’ investiment li jittieħdu u miżuri oħra li: jippromovu l-effiċjenza fl-użu tal-enerġija fis-setturi kollha; iżidu s-sensibilità tal-opinjoni pubblika, taċ-ċittadini u tal-konsumaturi dwar il-kapaċità tagħhom li jużaw il-poter tal-akkwist tagħhom sabiex jiffavorixxu oġġetti u servizzi b’livell baxx ta’ karbonju; jappoġġjaw investiment fl-infrastruttura li ser ikun hemm bżonn; jippromovu t-taħriġ u l-bini tal-kapaċità fis-setturi prinċipali”.

4.6 Il-Kumitat jemmen li l-istrateġiji u l-politiki ambjentali, tal-klima, tal-enerġija u tal-iżvilupp industrijali tal-UE għandhom ukoll jiġu kkoordinati iktar mill-qrib sabiex jinħolqu sinerġiji pożittivi: jekk wieħed iqis il-valur tal-kwoti tal-CO2 fis-suq tal-ETS biss bħala l-“prezz tal-karbonju”, u jiġu injorati l-ispejjeż assoċjati ma' strumenti oħrajn, bħal inċentivi għal sorsi rinnovabbli jew politiki tal-effiċjenza enerġetika, dan l-approċċ jista' jkun wisq semplistiku u mhux komplet, u jwassal għal valutazzjonijiet li ġeneralment mhumiex preċiżi (4).

4.7 Il-KESE japprova l-konklużjonijiet tal-Kunsill Ewropew tar-Rebbiegħa 2014 dwar il-ħtiġijiet tal-industrija fl-oqsma kollha, mill-enerġija għall-kompetizzjoni fil-kummerċ u t-taħriġ, u b'mod partikolari japprova l-prinċipju li skontu, il-kompetittività industrijali għandha tkun assoċjata ma' politika Ewropea koerenti fil-qasam tal-klima u l-enerġija, u anke tiġi indirizzata l-kwistjoni ta' spejjeż għoljin ta' enerġija, b'mod partikolari għall-industriji b'użu intensiv ħafna ta' enerġija.

4.8 L-ETS għandha tipprovdi qafas leġislattiv komuni għas-settur tal-enerġija u setturi b'użu intensiv ħafna tal-enerġija, u tindirizza t-telf tal-kompetittività b'miżuri li jimmonitorjaw ir-rilokazzjoni tal-emissjonijiet tal-karbonju, u titħaffef l-implimentazzjoni ta' iżjed titjib fis-setturi li mhumiex fl-ETS, u li jirrappreżentaw iktar minn nofs l-emissjonijiet attwali ta' CO2 fl-UE, speċjalment fis-setturi b'potenzjal enerġetiku reali bħall-qasam tal-bini u tat-trasport.

4.9 Il-KESE jitlob bil-qawwa li r-riforma tas-sistema ETS tkun akkumpanjata minn miżuri b'saħħithom ta' stimolu għall-irkupru ekonomiku, permezz ta' investimenti fis-setturi b'potenzjal għoli, bħall-infrastruttura, l-ekonomija ekoloġika, u setturi industrijali strateġiċi bħar-riċerka u l-innovazzjoni u b'mod partikolari s-settur tal-manifattura u tal-impriżi żgħar u ta' daqs medju.

4.10 Il-KESE huwa konvint li l-ETS tista' tkun strument tas-suq effettiv sabiex jitnaqqas l-ammont ta' emissjonijiet ta' gassijiet b'effett ta' serra b'mod sostenibbli mil-lat ekonomiku fis-sens li hija kapaċi tiżgura aktar stabbiltà. Tista' tagħmel dan billi tillimta azzjonijiet diskrezzjonarji u tintroduċi l-flessibilità, f'konformità ma' regoli definiti minn qabel, imsejsa fuq kriterji ta' trasparenza, prevedibilità u sempliċità, jiġifieri li l-operaturi tas-suq ikunu jistgħu jintegraw aspettattivi ta' aġġustament tal-provvista fl-imġiba tagħhom.

4.11 Biex ETS tkun effettiva, trid: — tillimita l-ispejjeż tat-tranżazzjonijiet; — toffri prospetti ta' investiment li huma prevedibbli; — tipprovdi ċ-ċertezza ta' objettivi stabbli fuq medda twila ta' żmien; — tiggarantixxi l-użu tad-dħul mill-irkanti biex tappoġġja (5)lin-negozji matul it-tranżizzjoni lejn ekonomija b'emissjonijiet baxxi ta' CO2 u l-iżvilupp u l-applikazzjoni ta' teknoloġiji nodfa.

4.12 Ir-rwol tal-ETS tal-UE mill-2020-2030 għandu jkun li jiffaċilita tnaqqis effiċjenti mil-lat ekonomiku fil-karbonju fl-istallazzjonijiet u s-setturi rilevanti, billi jsir investiment f'teknoloġiji b'użu baxx tal-karbonju, billi jintużaw sorsi ta' enerġija rinnovabbli u billi jsiru impenji b'saħħithom fir-rigward tal-effiċjenza enerġetika.

4.13 Il-prezz tas-suq tal-kwoti tal-ETS iridu jkomplu jaqdu r-rwol ta' punt ta' referenza validu għal investimenti biex jitnaqqsu l-emissjonijiet.

4.14 L-ETS tal-futur għandha żżomm l-aċċess għal miżuri ta' kumpens internazzjonali, peress li jipprovdi mod kredibbli kif jitnaqqsu l-emissjonijiet b'mod effiċjenti billi jintużaw l-opportunitajiet biex jinħoloq suq globali tal-karbonju.

4.15 Għandu jinżamm Mekkaniżmu għal Żvilupp Nadif (CDM) imtejjeb u estiż, u għandu jingħata appoġġ adatt għar-rabtiet bejn l-ETS u skemi ġodda li qed jispontaw f'partijiet oħra tad-dinja.

4.16 Il-KESE jaħseb li huwa indispensabbli li jsir kull sforz, min-naħa tal-UE, sabiex jinħoloq suq internazzjonali tal-karbonju veru u proprju, billi jiġu estiżi mekkaniżmi effikaċi ta' skambju tal-kwoti, miftuħa għall-partijiet interessati ewlenin kollha f'livell dinji.

4.17 Għandhom jiġu żviluppati mekkaniżmi ġodda malajr u jkunu disponibbli biex il-gvernijiet jagħżlu li jużawhom, f'konformità mar-rekwiżiti nazzjonali tagħhom: dawn il-mekkaniżmi għandhom ikunu mfassla sabiex jevitaw, kemm jista' jkun possibbli, id-distorsjoni ta' kompetizzjoni bejn reġjuni għal prodotti li huma kummerċjalizzati globalment.

4.18 L-iskema għall-iskambju ta' kwoti tal-emissjonijiet fil-fatt tikkonverġi ma' politiki Ewropej u nazzjonali oħra, bħal inċentivi għal sorsi rinnovabbli jew l-effiċjenza enerġetika, u b'hekk jinħolqu distorsjonijiet fis-suq u ineffiċjenza: ir-reviżjoni tas-sistema għalhekk għandha titqies f'assoċjazzjoni iktar mill-qrib ma' regoli oħra li jaffettwaw l-emissjonijiet tal-gassijiet b'effett ta' serra u l-ispejjeż tal-enerġija għal finijiet industrijali.

4.19 Għażliet unilaterali jwasslu għal spejjeż ikbar relatati mal-CO2 (l-ewwel u qabel kollox spejjeż fuq l-enerġija) għall-kumpaniji u jistgħu jdgħajfu l-kompetittività ta' setturi strateġiċi tal-manifattura mingħajr ma jsir progres prattiku mil-lat tal-klima: studji reċenti (6) wrew li t-tnaqqisiet fl-emissjonijiet li ntlaħqu fl-UE huma kkanċellati minħabba ż-żieda fl-emissjonijiet li hija integrata fil-prodotti importati fl-UE.

4.20 Fil-fehma tal-KESE, għalkemm huwa importanti ħafna li jintlaħaq ftehim globali dwar it-tibdil fil-klima fl-2015 li jkopri l-pajjiżi prinċipalment responsabbli għall-emissjonijiet, it-triq tal-innovazzjoni teknoloġika għandha tiġi segwita xorta waħda permezz tal-Orizzont 2020 u l-koordinazzjoni ta' programmi ta' investiment nazzjonali, sabiex tiġi salvagwardata l-kompetittività tal-industrija tal-manifattura fl-Ewropa billi jiġu promossi żoni industrijali ġodda u aħjar.

4.20.1 Sabiex jintlaħaq dan il-għan, għandu jiġi stabbilit qafas dettaljat u koordinat għal azzjoni futura, bl-objettiv li tinħoloq sistema industrjali li hija kompetittiva u sostenibbli fuq livell globali: għaldaqstant, il-KESE jappella biex il-Kummissjoni, il-Parlament u l-Kunsill jistabbilixxu dan il-qafas f'konformità mal-objettivi ta' żvilupp sostenibbli tal-Għanijiet tal-Millenju, indikati fl-Aġenda tan-NU għal wara l-2015.

4.21 Il-Kumitat jixtieq jerġa' jirrimarka li “tiġi kkunsidrata l-lezzjoni tal-vulnerabbiltà tal-ETS għall-forzi globali ekonomiċi. Huwa ċar li politika tal-klima li dwarha jkun sar qbil globali (jew in-nuqqas ta' qbil dwar dan) ser jiddeterminaw il-ġejjieni tal-ETS u r-riżultat tad-diskussjonijiet li ser isiru fl-2015 ser ikun kruċjali u l-miżuri radikali ta' rimedju li titlob l-ETS mhumiex possibbli mingħajr ċarezza politika globali” (7).

4.22 Il-KESE jenfasizza kif, mill-valutazzjoni tal-impatt relatata mal-qafas tal-2030, joħroġ fid-dieher li bl-introduzzjoni mill-ġdid tad-dħul mill-irkanti u billi jiġu estiżi għas-setturi kollha t-tariffi tal-karbonju, il-politiki ta' dekarbonizzazzjoni jistgħu jżidu l-impjiegi" (8) bl-istess mod kif huma importanti l-effetti pożittivi fuq it-tnaqqis tal-emissjonijiet u l-kwalità tal-arja, u għaldaqstant jitlob li dawn il-fatturi jitqiesu fin-negozjati internazzjonali.

Brussell, 4 ta' Ġunju 2014. Il-President tal-Kumitat Ekonomiku u Soċjali Ewropew Henri MALOSSE

(1) B'konformità mad-dispożizzjonijiet tad-Direttiva 2006/32/KE, li tipprevedi li l-Istati Membri kollha jridu jikkonformaw mal-PANEE (Pjani ta' Azzjoni Nazzjonali għall-Effiċjenza Enerġetika) bil-għan li jitnaqqas il-konsum u jiġu żviluppati sorsi ta' enerġija rinnovabbli.

(2) ĠU C 27, 3.2.20022.2009, p. 66.

(3) ĠU C 376, 22.12.2011, p.110-116.

(4) ĠU C 226, 16.7.2014, p. 1.

(5) Ara “Comparative Study of Different Measures Funded through the Use of Economic Environmental Instrument” (EESC 2012).

(6) Glen P. Peters, Jan C. Minx, Christopher L. Weber e Ottmar Edenhofer (2010) “Growth in Emission Transfers via International Trade from 1990 to 2008”, PNAS; A. Brinkley, S. Less, “Carbon Omissions”, Policy Exchange, research note (2010).

(7) ĠU C 341, 22.11.20111.2013, p. 82.

(8) Ara SWD(2014) 18 final. Sinteżi tal-valutazzjoni tal-impatt, 22.01.2014.